El Servei Català de la Salut té com a finalitat, entre d'altres, la coordinació de tot el dispositiu sanitari públic i de cobertura pública i la millor utilització dels recursos disponibles.
En aquest sentit, mitjançant l'Ordre de 25 de novembre de 1999 (DOGC núm. 3038, de 20.12.1999), es va establir el Pla integral d'urgències de Catalunya, com a instrument d'informació, estudi i proposta per a la planificació, l'ordenació, la programació, l'avaluació i el control de les activitats relatives a l'atenció sanitària de les urgències i les emergències mèdiques en l'àmbit del sistema sanitari públic i de cobertura pública de Catalunya, com també de coordinació dels serveis i els dispositius sanitaris implicats en la provisió d'aquesta atenció.
Alguns col·lectius (per la seva edat, pel fet de patir llarga malaltia o malaltia avançada incurable) en determinades èpoques de l'any generen una demanda sanitària especial que requereix una resposta específica i coordinada amb els dispositius assistencials que presten serveis d'atenció sociosanitària per compte del Servei Català de la Salut, integrats en el Sistema sanitari integral d'utilització pública de Catalunya (SISCAT) creat pel Decret 196/2010, de 14 de desembre (DOGC núm. 5776, de 16.12.2010).
La situació descrita ha fet que aquest Departament, dins el marc del Pla integral d'urgències de Catalunya, cada any hagi aprovat un conjunt d'actuacions del Servei Català de la Salut, d'aplicació durant l'hivern, amb l'objecte d'ampliar els horaris els dies laborables i l'obertura els caps de setmana i els festius dels programes d'atenció domiciliària (PADES), l'establiment d'un Pla d'altes sociosanitàries, d'un Pla d'altes per a persones amb malaltia subaguda i d'un Pla de valoració i tractament de persones fràgils amb complexitat.
D'altra banda, l'Ordre del Departament de la Presidència de 15 de maig de 1991 (DOGC núm. 1452, de 7.6.1991) enumera i defineix les activitats incloses en l'àmbit de l'assistència sociosanitària que poden ser objecte de contractes o convenis amb les entitats titulars dels centres, els serveis i els establiments sociosanitaris, per la qual cosa és necessària una norma que permeti la contractació de la precitada activitat de suport.
Per tot això exposat, i en ús de les facultats que em confereix l'article 10 de la Llei 15/1990, de 9 de juliol, d'ordenació sanitària de Catalunya,
1.1 S'aprova el Programa d'actuacions estacionals del Servei Català de la Salut per a la coordinació de les diferents xarxes assistencials en relació amb el tractament de persones grans i de persones afectades per llarga malaltia o malaltia avançada incurable per al període 2012-2013.
1.2 El Programa s'estructura en quatre línies d'actuació:
a) L'ampliació de l'activitat els dies laborables i l'obertura els caps de setmana i els festius dels PADES.
b) L'establiment d'un Pla d'altes sociosanitàries.
c) L'establiment d'un Pla d'altes per a persones amb malaltia subaguda.
d) L'establiment d'un Pla de valoració i tractament de persones fràgils amb complexitat.
El reforç dels PADES té com a objectiu ampliar la cobertura horària d'aquests equips per tal de donar resposta a l'increment de demanda de serveis durant la vigència d'aquesta Ordre i evitar les derivacions a altres dispositius assistencials.
El Pla d'altes sociosanitàries té com a objectiu la derivació des dels hospitals de la Xarxa hospitalària d'utilització pública dels/de les pacients de tipus geriàtric fràgils (valorades per una UFISS) o persones grans amb descompensacions de malalties cròniques.
Requisits per a la contractació del Pla d'altes sociosanitàries
Els centres, els serveis i els establiments sociosanitaris als quals se'ls ofereixi la contractació de serveis en el marc del Pla d'altes sociosanitàries han de complir els requisits següents:
b) Garantir una atenció integral i multidisciplinària, per la qual cosa han de disposar de personal sanitari amb formació específica en geriatria.
Pla d'altes per a persones amb malaltia subaguda
El Pla d'altes per a persones amb malaltia subaguda té com a objectiu la derivació des dels hospitals de la Xarxa hospitalària d'utilització pública de pacients en situació d'estabilitat clínica que requereixin serveis mèdics o d'infermeria de baixa intensitat per completar el tractament i retornar al seu domicili.
Requisits per a la contractació del Pla d'altes per a persones amb malaltia subaguda
Els centres, els serveis i els establiments sociosanitaris als quals se'ls ofereixi la contractació de serveis en el marc del Pla d'altes per a persones amb malaltia subaguda han de complir els requisits següents:
c) Garantir una atenció integral i multidisciplinària, per la qual cosa han de disposar de personal sanitari amb formació específica en geriatria.
El Pla de valoració i tractament de persones fràgils amb complexitat té com a objectiu la valoració mèdica i tractament o seguiment a curt termini de persones grans fràgils o amb malalties cròniques que pateixin descompensacions o problemes intercurrents que no requereixin ingrés urgent però sí valoració especialitzada i exploracions complementàries bàsiques de manera prioritària.
El Servei Català de la Salut contractarà les actuacions que integren el Programa aprovat per aquesta Ordre mitjançant l'establiment de clàusules addicionals amb els centres, els serveis i els establiments sanitaris o sociosanitaris que tinguin subscrits convenis o contractes amb el Servei Català de la Salut.
Les clàusules addicionals, si s'escau, inclouran el sistema d'avaluació dels requisits exigits per prestar el tipus d'actuació que integra el programa.
La durada del Programa aprovat per aquesta Ordre s'estén de l'1 de desembre de 2012 al 31 de març de 2013.
Tanmateix, pel que fa al Pla d'altes sociosanitàries i al Pla d'altes per a persones amb malaltia subaguda, es podrà facturar l'activitat que es presti fins al 15 d'abril de 2013, sempre que l'ingrés de la persona malalta s'hagi efectuat dins la durada del programa.
Es fixen, per a les activitats que integren el Programa d'actuacions aprovat per aquesta Ordre, les tarifes següents:
Ampliació de l'activitat de tardes: 5.331,20 euros per mes.
Obertura de caps de setmana i festius: 5.331,20 euros per mes.
b) Pla d'altes sociosanitàries: 836,78 euros per alta.
c) Pla d'altes per a persones amb malaltia subaguda: 902,61 euros per alta.
d) Pla de valoració i tractament de persones fràgils amb complexitat: 123,02 euros per procés.
Es faculta el director o la directora del Servei Català de la Salut per adoptar les mesures necessàries per regular els fluxos derivats de l'aplicació del Programa aprovat per aquesta Ordre.
Els efectes d'aquesta Ordre es retrotrauen a l'1 de desembre de 2012.